Rosetta bots teen komeet | Maroela Media
Die ESA Rosetta het dié grafika op sosiale media gedeel met #MissionComplete #CometLanding Grafika: ESA Rosetta Mission ‏@ESA_Rosetta
Die Rosettatuig van die Europese Ruimte-agenskap het sy sending na bykans ’n jaar wat dit om ’n komeet gewentel het, beëindig deur teen die komeet te bots.
Die tuig kon, soos dit sy einde nader, skouspelagtige foto’s van komeet 67P/Churyumov-Gerasimenko neem.
Dit het die Rosetta, sowat ’n dekade na dit in 2004 gelanseer is, geneem om die komeet te bereik, waarna dit in ’n wentelbaan daarom gegaan en die komeet op sy reis om die son vergesel het. Die landingstuig, Philae, se landing op die komeet was nie baie suksesvol nie en min data oor die oppervlak kon versend word. Trouens, Rosetta het eers onlangs die laaste rusplek van Philae opgespoor.
Waardevolle inligting is tydens die sending bekom. Die Europese Ruimteagentskap sê dat die water op die komeet verskil van water op Aarde, en daarom moet daar na ander bronne as komete gesoek word vir die water wat op Aarde aangetref word. Belangrike boustene vir die voor-prosesse om lewe te laat ontstaan is ook op die komeet gevind.